Blažený **Teodor Romža** (\* 14. apríl 1911 Veľký Bočkov, Podkarpatská Rus – † 1. november 1947, Mukačevo) bol rusínsky gréckokatolícky biskup Mukačevskej eparchie a mučeník zavraždený NKVD.

V roku 1930 skončil gymnázium v Chuste a toho istého roku ho vladyka Peter Gebej poslal študovať do Ríma na Pápežskú Gregoriánsku univerzitu. Počas svojho pobytu v Ríme býval v Pápežskom ruskom kolégiu (Russicum). Za kňaza bol vysvätený 25. decembra 1936. Vysvätil ho Alexandr Jevreinov (ruský biskup) v Chráme sv. Antona Veľkého. Po návrate do vlasti a absolvovaní povinnej vojenskej služby pôsobil ako kňaz. V roku 1938 bol vladykom Alexandrom Stojkom vymenovaný za špirituála a profesora filozofie v seminári v Užhorode.

24. septembra 1944 sa v užhorodskej katedrále konala jeho chirotonia na biskupa. Čoskoro Podkarpatská Rus pripadla Sovietskemu zväzu. Po obsadení Podkarpatskej Rusi sovietskym vojskom, začal stalinistický režim utláčať veriacich v tejto oblasti. Romža aktívne podporoval veriacich a pre režim sa stal nežiaducim. 27. októbra 1947 bol na neho spáchaný atentát, ktorý vyzeral ako dopravná nehoda. Teodor Romža síce tento útok prežil, ale v nemocnici bol zavraždený agentkou sovietskej tajnej služby podaním smrtiacej injekcie. Zomrel v noci z 31. októbra na 1. novembra 1947. Vladyka Teodor sa tak stal prvým novodobým mučeníkom z územia bývalého Česko-Slovenska. Blahorečený bol 27. júna 2001 Jánom Pavlom II. vo Ľvove.

Po rozhádzaní a zneuctení pozostatkov za vlády komunistov boli jeho pozostatky poslané na expertízu do Budapešti. V roku 2003 (28. júna) boli slávnostne cez Máriapócs a Sobrance prenesené do Užhorodu, kde sú uložené v katedrálnom chráme Povýšenia svätého Kríža.

Sviatok
-------

Sviatok blaženého Teodora, biskupa mukačevského je 31. októbra. (Sviatok bol v roku 2008 presunutý z pastoračných dôvodov z pôvodného dátumu 1. novembra s dovolením Svätej stolice na žiadosť mukačevského biskupa vladyku Milana Šášika CM). Prenesenie ostatkov bl. Teodora sa slávi 28. júna.

Galéria
-------

* Ikona hieromučeníka Teodora v ruskom katolíckom chráme sv. Antona Veľkého v RímeIkona hieromučeníka Teodora v ruskom katolíckom chráme sv. Antona Veľkého v Ríme
* Teodor Romža v baziliánskom monastieri Glen Cove, USA. Obraz namaľovaný v 80-tych rokoch 20. storočiaTeodor Romža v baziliánskom monastieri Glen Cove, USA. Obraz namaľovaný v 80-tych rokoch 20. storočia

Zdroje
------

* Vladimír Teodor Miroššay: "Blažený Teodor, biskup v Mukačeve : 10. výročie blahorečenia, 100 rokov od narodenia." In: *V BRÁZDE METODOVEJ 2011 : Gréckokatolícky kalendár.* BYZANT Košice, s.r.o. vydavateľstvo Spolku sv. Cyrila a Metoda v Michalovciach, 2010, s 45 – 49. ISBN 978-80-85581-53-9
* Vatikán - oficiálna stránka Svätej Stolice (it.)
* Vatikán - oficiálna stránka Svätej Stolice (en.)
* Bl. Teodor Romža, biskup a mučeník
* László Puskás: "Blažený TEODOR Romža. Život a smrť biskupa - mučeníka." Byzant Košice, 2011, 304 str.

Referencie
----------

1. ↑  doc. PhDr. Vladimír Varinský, CSc. "Jozef Vicen a Biela légia" FHV UMB Banská Bystrica, 2003
2. ↑   *Sviatok prenesenia ostatkov bl. Teodora* [online].. Dostupné online.

Autoritné údaje: * BnF: 16217804t
* GND: 124357040
* ISNI: 0000 0001 0654 9174
* LCCN: nr89005847
* NK ČR: jx20101116009
* VIAF: 72324875
* WorldCat: lccn-nr89005847